Kulturprofilen som er i slutten av 40-årene, er tiltalt for å ha brutt straffeloven §192 annet ledd bokstav a og b, for å ha hatt seksuell omgang med noen som var bevisstløs eller av andre grunner var ute av stand til å motsette seg handlingen.

Ifølge tiltalen er mannen tiltalt for ni voldtekter, og ett tilfelle av seksuell omgang med barn under 16 år.

Voldtektene skal ha skjedd i en periode på flere år mellom 2005 og fram til 2014. Ifølge Dagbladet er det snakk om til sammen åtte fornærmede jenter og kvinner.

Det var Nettavisen som først omtalte saken.

LES: – En enorm belastning for kvinnene

Ledende stillinger i utelivsbransjen

Onsdag ble det kjent at Oslo statsadvokatembete har tatt ut tiltale mot mannen.

– Tiltalebeslutning er sendt tingretten til berammelse i dag, sier statsadvokat Trude Antonsen til NRK.

Kulturprofilen har hatt flere ledende stillinger i Oslos kultur og utelivsbransje siden 90-tallet. Den første anmeldelsen mot mannen kom i 2015 og saken har økt i omfang frem til etterforskningen ble avsluttet i desember 2018.

Ifølge tiltalen skal en av voldtektene ha skjedd på en festival hvor den tiltalte selv jobbet.

I tiltalen blir det beskrevet at samtlige av de fornærmede kvinnene «var ute av stand til å motsette seg handlingen fordi de sov og, eller, var beruset.»

Ifølge Dagbladet skal flere av voldtektene har skjedd i forbindelse med fester og nachspiel hjemme hos kulturprofilen i Oslo.

Seksuell omgang med mindreårig

Kulturprofilen skal ifølge tiltalen ha hatt seksuell omgang, som ikke innebar samleie, med en jente under 16 år i august 2011.

Mannen i slutten av 40-årene må også svare for brudd på legemiddelloven for bruk av partydopet MDMA, som mannen, ifølge tiltalen, skal ha brukt jevnlig i samme periode som voldtektene fant sted.

Nekter straffskyld

Kulturprofilens advokat Elisabeth Myhre sier til NRK at saken på ingen måte er avsluttet, og at etterforskningen fremdeles pågår.

Advokat Elisabeth Myhre Foto: Advokatfirmaet STAFF

– Min klient erkjenner fortsatt ikke straffskyld, han kjenner seg ikke igjen i anklagene slik de er blitt fremsatt, og synes det er vanskelig å forstå at det er tatt ut tiltale før etterforskningen er ferdig.

Siktelsen mot mannen ble kjent høsten 2017. Da hadde etterforskningen pågått i to år. NRK fikk vite at det er 13 fornærmede kvinner i saken. Myhre sier at 4 av sakene tiltalte ble siktet for er henlagt.

– Akkurat nå er han fortvilet over at dette har kunnet gå så langt. Etterforskningen har vart i flere år og han er selvsagt sliten. Han tenker også mye på påkjenningen dette er for dem han er glad i.